Sukkel jy elke dag met chroniese hoofpyn? Hier is die FeiteWelstand
Tuis / 2016-gesond / Sukkel jy elke dag met chroniese hoofpyn?
Die meeste mense kry van tyd tot tyd hoofpyn maar as jy byna altyd hoofpyn het, word dit chroniese daaglikse hoofpyn genoem.
Volgens navorsing deur die Hoofpynkliniek ly byna 9 miljoen Suid-Afrikaners aan hoofpyn en migraine.
Hoofpyn word in twee breë groepe geklassifiseer, nl. primêr en sekondêr.
Die algemeenste primêre hoofpyn word veroorsaak deur abnormale spanning in die spiere van die kop en nek. Dit is meesal as gevolg van stres en angs.
Sekondêre hoofpyn word veroorsaak deur identifiseerbare toestande soos siekte, trauma, sekere kossoorte, weersveranderinge, rook en te veel alkohol. Jy kan selfs hoofpyn kry van te veel hoofpynpille.
Chroniese daaglikse hoofpyn
Chroniese daaglikse hoofpyn kan omskryf word as hoofpyn wat op 15 dae of meer per maand en vir minstens drie maande voorkom. Om as chroniese daaglikse hoofpyn geklassifiseer te word, moet dit nie die gevolg van ʼn ander toestand wees nie.
Volgens die Medical Chronicle word chroniese daaglikse hoofpyn geklassifiseer volgens hoe lank hulle duur. Dié wat langer as vier ure duur, is die algemeenste en kan in vier tipes ingedeel word:
Chroniese migraine affekteer net een kant van die kop en veroorsaak ʼn pulserende, kloppende gevoel. Dit veroorsaak matige tot erge pyn en kan naarheid of braking en sensitiwiteit vir lig of klank veroorsaak. Dit is die algemeenste tipe chroniese daaglikse hoofpyn. Die meeste mense wat aan chroniese migraine ly, het ʼn geskiedenis van episodiese migraine wat oorgegaan het in daaglikse hoofpyn.
Chroniese spanningstipe hoofpyn veroorsaak pyn aan albei kante van die kop en voel drukkend maar nie pulserend nie. Dit veroorsaak matige tot taamlike pyn en kan matige naarheid en sensitiwiteit vir lig en klank veroorsaak.
ʼn Nuwe daaglikse aanhoudende hoofpyn word konstant nadat dit die eerste keer voorkom. Dit veroorsaak matige tot taamlike pyn en is ʼn drukkende of klemmende pyn.
Hemicrania continua veroorsaak pyn aan net een kant van die kop. Hierdie hoofpyn kom daagliks voor met geen pynvry tydperke nie.
Volgens navorsing is die kinders van ma’s met chroniese daaglikse hoofpyn dertien keer meer vatbaar om dieselfde probleem te ontwikkel.
Daar word aanbeveel dat mense wat meen dat hulle aan chroniese daaglikse hoofpyn ly ʼn spesialis raadpleeg omdat daar baie behandelingsopsies beskikbaar is sodra dit positief gediagnoseer word. Dit is ook noodsaaklik om ʼn dagboek van jou hoofpyn te hou omdat dit die spesialis sal help om ʼn diagnose te maak.
Bronne: Medical Chronicle; Die Hoofpynkliniek